Il-kap tas-servizzi sigrieti domestiċi tal-Ġermanja, Hans-Georg Maassen, ingħata direttiva mingħand il-Gvern biex iwarrab mill-kariga u biex, minn issa ‘il quddiem, jibda jokkupa pożizzjoni għolja fi ħdan il-Ministeru tal-Intern f’Berlin. Id-deċiżjoni tal-Gvern ittieħdet fost kwistjoni taħraq dwar il-mod kif Maassen aġixxa għall-inkwiet li qajjmu l-elementi estremisti tal-lemin f’Chemnitz, lejn il-lvant tal-Ġermanja. Dan wara diversi rapporti dwar ‘kaċċa għall-immigranti’ fl-inħawi ta’ Chemnitz li jingħad li segwiet il-qtil ta’ raġel Ġermaniż waqt ġlieda ma’ grupp ta’ immigranti fil-belt inkwistjoni. Filwaqt li Maassen esprima dubji dwar ‘kemm kienu tassew qed ikunu persegwitati l-barranin fil-Ġermanja’, il-Kanċillier Ġermaniż, Angela Merkel, spiċċat taħt pressjoni kbira biex tneħħih mit-tmexxija tas-servizzi sigrieti domestiċi fil-Ġermanja — u bħalma fil-fatt, kellu jseħħ. Il-kritiċi qalu li x-xettiċiżmu ta’ Maassen naqqas mis-serjetà tal-vjolenza li qed titwettaq mill-gruppi estremisti tal-lemin fil-Ġermanja. Intant, Maassen, issa, se jsir segretarju tal-istat fil-Ministeru tal-Intern tal-Ġermanja u għalissa għadu mhux ċar min se jkun is-suċċessur tiegħu fit-tmexxija tal-servizzi sigrieti tal-BfV.